রাজ্যে দ্বিতীয়বার নির্বাচনী প্রচারে এসে তূণে থাকা দুর্নীতির তিরেই মুখ্যমন্ত্রী তথা তৃণমূলনেত্রী মমতা বন্দ্যোপাধ্যায়কে বিদ্ধ করলেন কংগ্রেসের সহ-সভাপতি          রাহুল গাঁধী। 
গত ২ এপ্রিল রাজ্যে প্রথম দফার প্রচারে এসেছিলেন রাহুল। সোমবার দ্বিতীয় দফায় মুর্শিদাবাদের রঘুনাথগঞ্জ, কান্দি এবং নদিয়ার কালীগঞ্জে নির্বাচনী সভা করেন তিনি। এদিন সারদা থেকে শুরু করে নারদ-কাণ্ড, বিবেকানন্দ উড়ালপুল ভেঙে পড়ার মতো যাবতীয় বিষয় নিয়ে রাজ্যের তৃণমূল সরকারের বিরুদ্ধে আক্রমণ শানিয়েছেন রাজীব গাঁধী তনয়। তৃণমূলনেত্রীর ‘অস্বস্তি’ বাড়িয়ে রাহুল বলেন, ‘‘মমতাজি (বন্দ্যোপাধ্যায়) বলেন, তিনি কালো টাকার বিরোধী। আমি মমতাজিকে জিজ্ঞেস করতে চাই, আপনার এমএলএ এবং এমপি’রা যে টাকা নিচ্ছিলেন তা সাদা ছিল না কালো! তিনি যা বলেন, তা তিনি করেন না। যখন আপনাদের লোক টিভিতে প্রকাশ্যে টাকাপয়সা নিচ্ছিলেন, তখন ব্যবস্থা নেওয়া উচিত ছিল। কিন্তু তখন আপনি ব্যবস্থা নেননি।’’ 
শুধু নারদ-কাণ্ড নিয়ে মমতাকে কাঠগড়ায় তুলেই ক্ষান্ত থাকেননি কংগ্রেস সহ-সভাপতি। বিবেকানন্দ উড়ালপুলের একাংশ ভেঙে পড়া নিয়ে তিনি বলেন, ‘‘শেষবার যখন বাংলায় এসেছিলাম তখন একটা উড়ালপুল ভেঙে পড়েছিল। তখন আমার মনে হয়েছিল এটা একটা প্রতীক। পাঁচ বছর ধরে মমতাজি কিছুই করেননি। বরাত কাকে দিয়েছিলেন? পার্টির লোককে! তিনি কী করলেন? উড়ালপুলে নিম্নমানের সামগ্রী দিলেন! উড়ালপুল যখন ভেঙে পড়ে তখন তৃণমূলের কোনও ক্ষতি হয়নি।’’ উড়ালপুল ভেঙে পড়া সংক্রান্ত তদন্ত নিয়েও রাজ্য সরকারকে কটাক্ষ করে তিনি বলেন, ‘‘মমতাজির কাছে আমার প্রশ্ন, পাঁচ বছর ধরে আপনি কী করলেন? যখন উড়ালপুল তৈরি হচ্ছিল, তখন আপনি কী করছিলেন? যখন নির্বাচন এসে গেল, তখন আপনি বলছেন, তদন্ত হবে! তদন্ত তো করা উচিত ছিল পাঁচ বছর আগে।’’ 
রাহুলের আক্রমণে উঠে এসেছে সারদা-কেলেঙ্কারির প্রসঙ্গও। কংগ্রেস সহ-সভাপতি বলেছেন, ‘‘মমতাজি বলেছিলেন, আমি দুর্নীতির বিরুদ্ধে লড়ব। তাঁর সামনে তাঁর লোকেরা চুরি করলেন, যাকে বাংলার সারদা-কেলেঙ্কারি বলে। মমতাজি সেই সময় দলের লোকেদের বিরুদ্ধে ব্যবস্থা নিলেন না। উল্টে তাঁদের রক্ষা করলেন। তিনি বাংলার মানুষকে ধোঁকা দিয়েছেন।’’ একইসঙ্গে সিন্ডিকেট প্রসঙ্গ তুলেও মমতাকে বিঁধেছেন রাহুল। 
ঘটনা হল, ২০১১ সালে রাজ্যে পরিবর্তনের নির্বাচনে তৃণমূলের সঙ্গেই জোট করেছিল কংগ্রেস। সেই প্রসঙ্গও এদিন তুলে আনেন রাহুল। তাঁর বক্তব্য, ‘‘রাজ্যের মুখ্যমন্ত্রী কথার খেলাপ করেছেন।’’ সেই কারণেই মমতাকে হারাতে হবে বলে এদিন প্রতিটি জনসভায় আবেদন করেন রাহুল। এক্ষেত্রে প্রধানমন্ত্রী নরেন্দ্র মোদীর সঙ্গে মমতাকে এক বন্ধনীতে ফেলে আক্রমণ করেছেন তিনি। তাঁর কথায়, ‘‘মোদীজি নির্বাচনের সময় বলেছিলেন কর্মসংস্থানের কথা। ভারতের মানুষ ভরসা করে ভোট দিয়েছিলেন। কিন্তু একজন যুবককেও চাকরি দেননি তিনি। মমতাজি বলেছিলেন ৭০ লক্ষ যুবককে রোজগার দেব। এখানে (সভায় উপস্থিত জনতার উদ্দেশে) একজনও আছেন, যাঁকে মমতাজি রোজগারের ব্যবস্থা করে দিয়েছেন?’’ 
নির্বাচনের দফা যত এগোচ্ছে, ততই দুর্নীতির অস্ত্রে মমতার দলকে বিঁধছেন বিরোধী শিবিরের নেতারা। মেজাজ হারাচ্ছেন মমতাও। এদিন রাহুলও সেই একই অস্ত্রে প্রয়োগ করেছেন তৃণমূলনেত্রীর বিরুদ্ধে। সেইসঙ্গে বিরোধী শিবিরকেও দিয়েছেন বাড়তি অক্সিজেন।